བརྗོད་དོན་གྱི་རིམ་པ་གཉིས་པ་ནི་བོད་ཀྱི་ཕྱི་རབས་བློན་པོ་རྣམས་ལ་གདམས་པ་སྟེ།ཕྱི་རབས་རྒྱལ་བརྒྱུད་ནང་བློན་བྱེད་པ་རྣམས།།ཕྲ་མ་མི་བྱ་དྲང་པོ་ཚུགས་ཐུབ་བྱ།།ཁྲོ་གཏུམ་མི་བྱ་རྒྱལ་པོའི་གསུང་མི་བཅག།རྒྱལ་པོའི་ཞབས་ཏོག་གང་ཆེ་གང་འགྲོ་བྱ།།རྒྱལ་སྲིད་འཕྲིན་ལས་གང་འཕེལ་འདུན་མ་བསྐྱེད།།ཆབ་སྲིད་ཕྱི་ནང་བདེ་བའི་གྲོས་སྣ་བསྲིངས།།ཞི་དེས་འབངས་འཁོར་རྣམས་ལ་བདེ་བ་སྦྱིན།།ངག་སྙན་འཇམ་པོའི་ཚིག་སྒོ་གསལ་བ་ཡིས།།མ་རིག་འཁོར་འབངས་དུད་འགྲོའི་ལམ་སྣ་བྱ།།མཉམ་གཉིས་གཞན་གྱི་བར་བ་བྱེད་པའི་དུས།།ཟས་ཀྱི་ངོ་རུ་ཉེ་རིང་བྱེད་པ་མིན།།ཞེས་པ་དང་།ལར་རྒྱལ་པོའི་རྒྱལ་སྲིད་ཀྱི་ལེགས་ཉེས་རྣམས་ཐད་ཀར་བློན་གྱི་བཟང་ངན་དང་མཛངས་བླུན་ལ་རག་ལས་པས་བློ་དང་རིག་པ་ཅི་མཆིས་རྒྱལ་སྲིད་སྐྱོང་ཐབས་སུ་བཀོལ་པ་ལས།ངན་གཡོ་དང་མ་རབས།ཕྱོགས་རིས།ཕྲ་མ།ཁྲོ་གཏུམ།ཚིག་རྩུབ།ཐུབ་ཚོད།ངག་འཁྱལ་བཅས་སུ་མི་འཇུག་པར་དུས་དང་རྣམ་པ་ཀུན་ཏུ་རྒྱལ་པོའི་མཚན་སྙན་གྲགས་ལ་དམའ་སྟེར་བའི་གཏམ་སྤྱོད་དག་དུག་བཞིན་འཛེམ་དགོས་པ་མཛངས་པའི་བློན་གྱི་རང་འགན་ཡིན་པ་དང་།ཕྱི་ནང་གཉིས་ཀྱི་བྱ་བ་ཐམས་ཅད་ལ་ལེགས་པར་བརྟགས་ནས།མཐོ་དམའ་བར་གསུམ་ལ་ཚངས་པའི་ཐིག་ལྟར་དྲང་བ།རྗེ་འབངས་ཀུན་གྱིས་རེ་ལྟོས་བྱེད་པའི་དུས་སུ་རང་སྲོག་ཤོར་ཡང་ཕན་འདོགས་ཅི་ཐུབ་བྱེད་པ།བླ་མ་སློབ་དཔོན་རྒྱལ་པོ་སོགས་སྤྱི་བོའི་གཙུག་ཏུ་བཀུར་ནས་འབངས་ཕལ་པ་རྣམས་སྙིང་བརྩེ་བའི་སྒོ་ནས་སྐྱོང་དགོས་པའི་བཀའ་ལུང་ནན་མོར་གདམས་པའོ།།